**Informatīvais ziņojums**

**„Par 2013.gada plūdu un palu radītajiem zaudējumiem pašvaldībām un plānoto sociālo palīdzību iedzīvotājiem”**

Informatīvais ziņojums „Par 2013.gada plūdu un palu radītajiem zaudējumiem pašvaldībām un plānoto sociālo palīdzību iedzīvotājiem” (turpmāk – Ziņojums) sagatavots, pildot 2013.gada 10.maija Ministru prezidenta rezolūciju Nr.111-1/50. Tajā noteikts Vides aizsardzības un reģionālās attīstības ministrijai (turpmāk – VARAM) sagatavot un līdz 2013.gada 16.maijam iesniegt Krīzes vadības padomes sekretariātā informatīvo ziņojumu un Krīzes vadības padomes sēdes protokollēmuma projektu par 2013.gada pavasara plūdu un palu radītajiem zaudējumiem pašvaldībām un plānoto sociālo palīdzību iedzīvotājiem, kā arī par priekšlikumiem turpmākajai rīcībai.

Ziņojumā sniegta informācija par VARAM dotiem uzdevumiem un rīcību, kā arī apkopota pašvaldību iesniegtā indikatīvā informācija par 2013.gada pavasara plūdu radīto zaudējumu apmēru.

**VARAM dotie uzdevumi un rīcība**

2013.gada 23.aprīlī Ministru kabineta sēdē (protokols Nr.23, 39.§) VARAM saskaņā ar [2009.gada 22.decembra noteikumiem Nr.1644 „Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus”](http://www.likumi.lv/doc.php?id=202948&from=off) (turpmāk – Noteikumi) uzdots līdz 2013.gada 24.maijam detalizēti izvērtēt pašvaldību iesniegto informāciju par 2013.gada pavasara plūdu laikā cietušajiem privātajiem mājokļiem un pašvaldību sniegto atbalstu iedzīvotājiem ārkārtas situācijā saskaņā ar Sociālo pakalpojumu un sociālās palīdzības likuma 35.panta otro daļu un likuma „Par palīdzību dzīvokļa jautājumu risināšanā” 13.pantu.

VARAM pēc attiecīgas informācijas saņemšanas un detalizētas izvērtēšanas jāsagatavo Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” un līdz 2013.gada 21.jūnijam jāiesniedz izskatīšanai Ministru kabinetā, lai segtu līdz 50 procentiem no pabalstiem, ko pašvaldības būs izmaksājušas atbilstoši saistošajiem noteikumiem 2013.gada pavasara plūdu laikā cietušajiem iedzīvotājiem mājokļa (deklarētās dzīves vietas) daļējai atjaunošanai.

Kompensēti tiks tikai plūdu rezultātā radītie mājokļu bojājumi, bet ne sējumiem, teritorijām un citiem privātīpašumā esošajiem objektiem plūdu nodarītie zaudējumi. Netiks segti pašvaldības izmaksātie pabalsti iedzīvotājiem, kuru mājokļi bija apdrošināti un kam pienākas apdrošināšanas atlīdzība.

Ņemot vērā iepriekšminēto, 2013.gada 25.aprīlī VARAM nosūtīja vēstuli Nr.13.18-1e/3963 novadu un republikas pilsētu pašvaldībām „Par ārkārtas situācijas apzināšanu un dokumentu iesniegšanu”, kurā lūdz pašvaldībām ne vēlāk kā līdz 2013.gada 17.maijam (ieskaitot) iesniegt informāciju par pašvaldību sniegto atbalstu iedzīvotājiem un līdz 2013.gada 24.maijam iesniegt informāciju par pavasara plūdu laikā radīto postījumu apmēru pašvaldību īpašumā vai valdījumā esošajiem infrastruktūras objektiem. Vienlaicīgi VARAM ir izstrādājusi vadlīnijas pašvaldības saistošajiem noteikumiem par vienreizēju pabalstu ārkārtas situācijā un vienreizēju pabalstu dzīvojamās telpas vai dzīvojamās mājas remontam 2013.gada pavasara plūdu radīto bojājumu novēršanai.

Gadījumā, ja pašvaldībā pavasara plūdu rezultātā ir cietuši iedzīvotāju mājokļi un pašvaldība ir paredzējusi šajā gadījumā iedzīvotājiem sniegt attiecīgu sociālo palīdzību vai palīdzību dzīvokļu jautājumu risināšanā, lai kompensētu līdz 50 procentiem no izmaksātajiem pabalstiem, pašvaldībai ne vēlāk kā līdz 2013.gada 17.maijam (ieskaitot) jāiesniedz VARAM:

1. pašvaldības lēmumu (lēmumus) par pabalsta izmaksāšanu, atbilstoši pašvaldības saistošajiem noteikumiem;
2. maksājuma uzdevuma kopijas, kas apliecina, ka pašvaldība ir izmaksājusi iedzīvotājiem sociālās palīdzības pabalstus vai pabalstus dzīvojamās telpas vai dzīvojamās mājas remontam, lai kompensētu ārkārtas situācijā 2013.gada pavasara plūdu laikā cietušajiem iedzīvotājiem radušos zaudējumus mājokļa (deklarētās dzīves vietas) daļējai atjaunošanai.

Ja pašvaldībā pavasara plūdu rezultātā ir cietuši pašvaldības īpašumā vai valdījumā esoši infrastruktūras objekti un ir nepieciešami līdzekļi šo postījumu novēršanai, pašvaldībai saskaņā ar Noteikumiem līdz 2013.gada 24.maijam finansējuma saņemšanai jāiesniedz VARAM šādus dokumentus:

1. Aktu par to, ka zaudējumi objektam radušies stihiskas nelaimes (plūdu) gadījumā, zaudējumu novērtējums un apmērs, vai dokumentus, kas apliecina notikušo faktu un ar to saistītos zaudējumus (zaudējumu mērvienības - m2, kg, tonnas, km un utt.).
2. Pieprasīto līdzekļu aprēķinu (veicamo darbu un pasākumu izmaksu kalkulācija vai tāme) vai dokumentus, kas apliecina notikušo faktu un ar to saistītos izdevumus. Aprēķinā norāda veicamo darbu, pakalpojumu vai pasākumu aprakstu, nepieciešamo materiālu daudzumu, vidējo tirgus cenu, atalgojuma aprēķinu un paredzamo nodokļu samaksu atbilstoši normatīvajiem aktiem.
3. Apliecinājumu no būvvaldes vai citas iestādes, ka aprēķinā iekļautās cenas atbilst vidējām tirgus cenām un tehniskais risinājums sagatavotajā koptāmē ir optimāls un atbilst Latvijas Republikas būvnormatīvu prasībām.
4. Apliecinājumu, ka infrastruktūras objekts ir pašvaldības īpašumā vai valdījumā.
5. Informāciju par pašvaldības līdzfinansējuma apmēru objektam radīto zaudējumu novēršanai. Pašvaldība nodrošina līdzfinansējumu pieprasījumā minētajam objektam radīto zaudējumu novēršanai ne mazāk kā 30 procentu apmērā no objektam radīto zaudējumu apmēra, izņemot gadījumu, ja objekts ir sociālās aprūpes centrs, dienas aprūpes centrs, sociālā māja vai internātskola. Ja objekts ir apdrošināts, pašvaldības līdzfinansējumā ietilpst objekta apdrošināšanas prēmija attiecīgajam gadam. Lielu stihisku nelaimju gadījumā, ja radīto zaudē­jumu apmērs pārsniedz divus procentus no pašvaldības plānotajiem budžeta izdevumiem kārtējā gadā, Ministru kabinets var pieņemt lēmumu par citiem līdzekļu piešķiršanas nosacījumiem pašvaldībām.
6. Apliecinājumu, ka par objektu pašvaldībai nepienākas vai pienākas apdrošināšanas atlīdzība, (jauno, nesen remontēto būvju) garantiju remonti.

**Pašvaldību iesniegtā indikatīvā informācija par 2013.gada pavasara plūdu radīto zaudējumu apmēru**

Indikatīvu informāciju par plūdu radītajiem postījumiem un apmēru ir iesniegušas 29 pašvaldības, no kurām iedzīvotājiem pabalstus plāno izmaksāt desmit pašvaldības par kopējo summu **183 568 latu** apmērā (50 % no izmaksātajiem pabalstiem – 91 785 lati), savukārt, pašvaldības īpašumā vai valdījumā esošo objektu atjaunošanai kopā nepieciešami **1 984 749 lati**, tai skaitā pašvaldību līdzfinansējums (30 %) – 585 466 lati un **no valsts budžeta kopā nepieciešami – 1 487 043 lati**. Zemāk norādītajā tabulā ir apkopota pašvaldību iesniegtā indikatīvā informācija par 2013.gada pavasara plūdu radīto zaudējumu apmēru.

Noteikumu 9.punkts nosaka, ka lielu stihisku nelaimju gadījumā, ja radīto zaudējumu apmērs pārsniedz divus procentus no pašvaldības plānotajiem budžeta izdevumiem kārtējā gadā, Ministru kabinets var pieņemt lēmumu par citiem līdzekļu piešķiršanas nosacījumiem pašvaldībām. Ņemot vērā pašvaldību iesniegto informāciju, VARAM konstatējusi, ka uz doto brīdi tikai Pļaviņu novada pašvaldībai 2013.gada pavasara plūdu radītie zaudējumi pārsniedz divus procentus no pašvaldības plānotajiem budžeta izdevumiem 2013.gadā, tas ir, apmēram, 3,5 procenti.

Ogres novada pašvaldība papildus lūdz piešķirt finansējumu 1 8000 000 latu apmērā dambja atjaunošanai un nostiprināšanai, lai tas turpmāk spēj pildīt savas funkcijas. Jāatzīmē, ka pieprasītajā finansējumā ir iekļautas izpētes, ģeoloģijas, projekta sagatavošanas un būvuzraudzības izmaksas.

Līdz 2013.gada 20.maijam piecas pašvaldības (Daugavpils pilsētas pašvaldība, Pļaviņu novada pašvaldība, Ozolnieku novada pašvaldība, Ogres novada pašvaldība un Krustpils novada pašvaldība) ir apstiprinājušas saistošos noteikumus par vienreizējā pabalsta izmaksāšanu pavasara plūdos cietušajiem iedzīvotājiem un divu pašvaldību (Carnikavas novada pašvaldība un Daugavpils novada pašvaldība) izstrādātie saistošie noteikumi ir saskaņošanas procesā.

|  |  |  |  |  |
| --- | --- | --- | --- | --- |
| Nr. p. k. | Pašvaldības nosaukums | Sociālie pabalsti iedzīvotājiem | Pašvaldības infrastruktūras objekti | Kopā no valsts budžeta nepieciešams finansējums (Ls)*4+8* |
| Izmaksāto pabalstu apmērs (Ls) | 50 % no izmaksātajiem pabalstiem (Ls) | Objekta nosaukums | Nepieciešamo līdzekļu apmērs objektu atjaunošanai (Ls) | Pašvaldības līdzfinansējums 30 % apmērā (Ls) | No valsts budžeta nepieciešams finansējums (Ls) |
| *1* | *2* | *3* | *4* | *5* | *6* | *7* | *8* | *9* |
| 1. | Daugavpils pilsēta | 40 000 | 20 000 | ceļi | 12 300 | 3 690 | 8 610 | **219 435** |
|  |  |  |  | dambji | 234 000 | 70 200 | 163 800 |  |
|  |  |  |  | kapi | 16 100 | 4 830 | 11 270 |  |
|  |  |  |  | ēkas | 857 | 257 | 600 |  |
|  |  |  |  | citi izdevumi | 21 650 | 6 495 | 15 155 |  |
| 2. | Jelgavas pilsēta | 0 | 0 | ceļi | 1 617 | 485 | 1 132 | **31 988** |
|  |  |  |  | iela | 6 562 | 1 969 | 4 593 |  |
|  |  |  |  | citi izdevumi | 37 518 | 11 255 | 26 263 |  |
| 3. | Rēzeknes pilsēta | 1 549 | 775 | gājēju ielas | 9 129 | 2 739 | 6390 | **19 765** |
|  |  |  |  | citi izdevumi (parku, svētu labiekārtošana, ielu apgaismojums) | 18 000 | 5 400 | 12 600 |  |
| 4. | Alūksnes novads | 0 | 0 | ceļi | 41 698 | 12 509 | 29 189 | **29 189** |
| 5. | Apes novads | 0 | 0 | ceļi | 18 688 | 5 606 | 13 082 | **13 082** |
| 6. | Balvu novads | 0 | 0 | ceļi | 30 127 | 9 038 | 21 089 | **21 089** |
| 7. | Carnikavas novads | 40 500 | 20 250 | ielas | 171 342 | 51 403 | 119 939 | **140 189** |
| 8. | Cesvaines novads | 0 | 0 | ceļi | 32 969 | 9 891 | 23 078 | **95 869** |
|  |  |  |  | tilti | 103 987 | 31 196 | 72 791 |  |
| 9. | Ciblas novads | 0 | 0 | ceļi | 5 268 | 1 580 | 3 688 | **3 688** |
| 10. | Dagdas novads | 0 | 0 | ceļi, ielas | 28 945 | 8 684 | 20 261 | **20 261** |
| 11. | Daugavpils novads | 9 017 | 4 509 | ceļi | 412 000 | 123 600 | 288 400 | **292 909** |
| 12. | Gulbenes novads | 0 | 0 | ceļi, ielas | 53 672 | 16 102 | 37 570 | **40 191** |
|  |  |  |  | dambis | 1 197 | 359 | 838 |  |
|  |  |  |  | ēkas, celtnes (estrāde) | 2 547 | 764 | 1 783 |  |
| 13. | Ilūkstes novads | 0 | 0 | ceļi | 117 000 | 35 100 | 81 900 | **81 900** |
| 14. | Jēkabpils novads | 4 600 | 2 300 | ceļi | 16 000 | 4 800 | 11 200 | **13 500** |
|  |  |  |  | citi izdevumi | 2 437 | 731 | 1 706 |  |
| 15. | Krustpils novads | 1 000 | 500 | ceļi | 92 678 | 27 803 | 64 875 | **65 375** |
| 16. | Līvānu novads | 4 638 | 2 319 | ceļi | 38 785 | 11 636 | 27 149 | **29 468** |
| 17. | Lubānas novads | 700 | 350 | ceļi | 3 800 | 1 140 | 2 660 | **3 010** |
| 18. | \* Ogres novads | 67 564 | 33 782 | ceļi | 31 534 | 9 460 | 22 074 | **123 702** |
|  |  |  |  | tilts | 86 732 | 26 020 | 60 712 |  |
|  |  |  |  | citi izdevumi | 10 192 | 3 058 | 7 134 |  |
| 19. | \*\* Pļaviņu novads | 14 000 | 7000 | ceļi, ielas, laukumi | 30 315 | 9 095 | 21 220 | **117 065** |
|  |  |  |  | ēkas (tai skaitā sociālās aprūpes centrs un internāts) | 103 090 | 20 967 | 82 123 |  |
|  |  |  |  | komunikācijas | 9 603 | 2 881 | 6 722 |  |
| 20. | Preiļu novads | 0 | 0 | ceļi | 15 000 | 4 500 | 10 500 | **10 500** |
| 21. | Riebiņu novads | 0 | 0 | ceļi | 38 900 | 11 670 | 27 230 | **27 230** |
| 22. | Rugāju novads | 0 | 0 | ceļi | 35 121 | 10 536 | 24 585 | **24 585** |
| 23. | Rundāles novads | 0 | 0 | ceļš | 5 496 | 1 649 | 3 847 | **3 847** |
| 24. | Salas novads | 0 | 0 | ceļi | 15 000 | 4 500 | 10 500 | **10 500** |
| 25. | Salaspils novads | 0 | 0 | ceļš | 47 136 | 14 141 | 32 995 | **32 995** |
| 26. | Smiltenes novads | 0 | 0 | ceļi | 5 852 | 1 756 | 4 096 | **4 096** |
| 27. | Valkas novads | 0 | 0 | ceļš | 20 477 | 6 143 | 14 334 | **14 334** |
| 28. | Vārkavas novads | 0 | 0 | ceļi | 10 000 | 3 000 | 7 000 | **7 000** |
| 29. | Viļakas novads | 0 | 0 | ceļi, ielas | 28 213 | 8 464 | 19 749 | **19 749** |
| **kopā:** | 183 568 | 91 785 |  | 1 984 749 | 585 466 | 1 399 283 | **1 487 043** |

*\*Ogres novada pašvaldība papildus lūdz piešķirt finansējumu 1 800 000 latu apmērā dambja atjaunošanai un nostiprināšanai, kā arī 40 000 latu upes gultnes tīrīšanai un padziļināšanai.*

*\*\*Saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 9.punktu pašvaldība nodrošina līdzfinansējumu pieprasījumā minētajam objektam radīto zaudējumu novēršanai ne mazāk kā 30 procentu apmērā no objektam radīto zaudējumu apmēra, izņemot gadījumu, ja objekts ir sociālās aprūpes centrs, dienas aprūpes centrs, sociālā māja vai internātskola.*

**Secinājumi**

1. Indikatīvu informāciju par plūdu radītajiem postījumiem un apmēru ir iesniegušas 29 pašvaldības, no kurām iedzīvotājiem pabalstus plāno izmaksāt astoņas pašvaldības par kopējo summu **183 568 latu** apmērā, kas sastāda **9 procentus** no kopējiem pavasara plūdu radītajiem zaudējumiem.
2. Pavasara plūdu laikā pārsvarā ir cietuši pašvaldību ceļi un ielas, kas sastāda **67 procentus** no kopējiem pavasara plūdu radītajiem zaudējumiem.
3. Papildus pieprasījumos tiek lūgts finansējums dambja atjaunošanai un nostiprināšanai, kā arī upes gultnes tīrīšanai un padziļināšanai, kas nav pašvaldības infrastruktūras objekti (Ogres novada pašvaldība).
4. Pēc attiecīgu dokumentu saņemšanas no pašvaldībām un to detalizētas izvērtēšanas 2013.gada pavasara plūdu radīto zaudējumu novēršanai no valsts budžeta nepieciešamā summa var mainīties.

**Priekšlikumi**

1. VARAM pēc attiecīgas informācijas saņemšanas no pašvaldībām un tās detalizētas izvērtēšanas, sagatavot Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” un līdz 2013.gada 21.jūnijam iesniegt izskatīšanai Ministru kabinetā, lai segtu līdz 50 procentiem no pabalstiem, ko pašvaldības būs izmaksājušas atbilstoši saistošajiem noteikumiem 2013.gada pavasara plūdu laikā cietušajiem iedzīvotājiem mājokļa (deklarētās dzīves vietas) daļējai atjaunošanai.
2. VARAM pēc attiecīgas informācijas saņemšanas no pašvaldībām un tās detalizētas izvērtēšanas, sagatavot Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” un līdz 2013.gada 12.jūlijam iesniegt izskatīšanai Ministru kabinetā, lai segtu izdevumus, kas saistīti ar 2013.gada pavasara plūdu laikā radīto zaudējumu novēršanu pašvaldību īpašumā vai valdījumā esošo infrastruktūras objektu atjaunošanai.
3. Atbalstīt 2013.gada pavasara plūdu radīto zaudējumu segšanu pašvaldībām simts procentu apmērā no valsts budžeta saskaņā ar [Noteikumu](http://www.likumi.lv/doc.php?id=202948&from=off) 9.punktu, kas nosaka, ka, ja pašvaldībām radīto zaudējumu apmērs pārsniedz divus procentus no pašvaldības plānotajiem budžeta izdevumiem kārtējā gadā, Ministru kabinets var pieņemt lēmumu par citiem līdzekļu piešķiršanas nosacījumiem pašvaldībām.
4. Atbalstīt finanšu līdzekļu piešķiršanu no valsts budžeta programmas „Līdzekļi neparedzētiem gadījumiem” Ogres novada pašvaldībai līdz 1 800 000 latu apmērā dambja atjaunošanai un nostiprināšanai. Ogres novada pašvaldībai, saskaņā ar [Noteikumiem](http://www.likumi.lv/doc.php?id=202948&from=off) pēc minētā objekta īpašumtiesību iegūšanas iesniegt VARAM attiecīgu finanšu līdzekļu pieprasījumu. VARAM pēc attiecīgas informācijas saņemšanas iesniegt jautājumu noteiktā kārtībā izskatīšanai Ministru kabinetā.

Vides aizsardzības un

reģionālās attīstības ministrs E.Sprūdžs

Vīza:

Valsts sekretārs A.Antonovs

16.05.2013. 13:39

2016

S.Vaivode, 66016749

solvita.vaivode@varam.gov.lv

Dz.Muzikante, 66016529

dzintra.muzikante@varam.gov.lv